Randers: - Vi er nogle stykker, der er så dødtrætte af det meningsdiktatur, som har præget debatten i 2018, at nu må det stoppe.

Siger Claus Ørsted, der driver cykelværksted og galleri i samme rum.

Derfor har han besluttet sig for, at årets første udstilling, der går under titlen Månens Billede, skal være en udstilling af sorte dukker. 100 styks, udlånt fra en århusiansk dukkesamler, der har 1500 dukker i sin private samling, har han skrabt sammen. Og fra fredag eftermiddag kan de ses og beundres i Galleri Cykelbørsen.

- I forbindelse med åbningen serverer jeg negerboller, lyder det frejdigt fra Claus Ørsted, der ikke er bange for at lægge sig ud med politisk korrekte meningsdannere og det selvbestaltede ord-politi.

- Nej. Tvært imod synes jeg, det er på tide, at vi vender skuden og begynder at beskæftige os med noget mere væsentligt end at skændes over, hvad vi må sige og ikke må sige. Jeg er ved at brække mig over det tyranni, der har præget debatten, hvor mennesker tager patent på, hvad der er rigtigt, og hvad der er forkert, siger den garvede cykel- og gallerimand.